SK Úradný vestník Európskej únie C 81/1

STANOVISKO KOMISIE

zo 14. marca 2017

týkajúce sa plánu na zmenu ukladania rádioaktívneho odpadu z areálu Springfields Fuels Ltd nachádzajúceho sa v Spojenom kráľovstve, v súlade s článkom 37 Zmluvy o Euratome

(Iba anglické znenie je autentické)

(2017/C 81/01)

Nasledujúce posúdenie vychádza z ustanovení Zmluvy o Euratome bez toho, aby boli dotknuté akékoľvek ďalšie posúdenia, ktoré sa majú vykonávať podľa Zmluvy o fungovaní Európskej únie, a povinnosti vyplývajúce z nej a zo sekundárnych právnych predpisov (1).

Európska komisia dostala 6. septembra 2016 od vlády Spojeného kráľovstva v súlade s článkom 37 Zmluvy o Euratome všeobecné údaje týkajúce sa plánu na zmenu ukladania rádioaktívneho odpadu (2) pochádzajúceho z areálu Springfields Fuels Ltd.

Na základe týchto údajov a po porade so skupinou odborníkov Komisia vypracovala toto stanovisko:

1. Vzdialenosť medzi areálom Springfields Fuels Ltd a hranicou s najbližším členským štátom, v tomto prípade s Írskom, je 210 km.

2. Plánovaná zmena má za následok zavedenie predpísaných limitov vypúšťania vzduchom šíreného kryptónu-85, pričom všetky ostatné predpísané limity vypúšťania zostávajú nezmenené.

3. Za bežných prevádzkových podmienok je nepravdepodobné, že by plánovaná zmena spôsobila ožiarenie obyvateľstva v inom členskom štáte, ktoré by bolo zo zdravotného hľadiska závažné vzhľadom na limity dávky stanovené v smernici o základných bezpečnostných normách (3), ako aj v novej smernici o základných bezpečnostných normách (4).

4. V prípade neplánovaného uvoľnenia rádioaktívnych látok, ktoré môže nastať po havárii typu a rozsahu uvedeného vo všeobecných údajoch, by dávky, ktorých účinkom by pravdepodobne bolo vystavené obyvateľstvo iného členského štátu, neboli zo zdravotného hľadiska závažné vzhľadom na referenčné úrovne stanovené v novej smernici o základných bezpečnostných normách.

Komisia preto zastáva názor, že vykonávanie plánu na zmenu ukladania rádioaktívneho odpadu z areálu Springfields Fuels Ltd nachádzajúceho sa v Spojenom kráľovstve, by za bežnej prevádzky ani v prípade havárie typu a rozsahu uvedeného vo všeobecných údajoch nemalo spôsobiť rádioaktívnu kontamináciu vody, pôdy ani ovzdušia iného členského štátu, ktorá by bola zo zdravotného hľadiska závažná vzhľadom na ustanovenia uvedené v smernici o základných bezpečnostných normách, ako aj v novej smernici o základných bezpečnostných normách.

V Bruseli 14. marca 2017 Za Komisiu Miguel ARIAS CAÑETE člen Komisie

(1) Napríklad podľa Zmluvy o fungovaní Európskej únie by sa mali podrobnejšie posúdiť environmentálne aspekty. Komisia by chcela orientačne poukázať na ustanovenia smernice 2011/92/EÚ o posudzovaní vplyvov určitých verejných a súkromných projektov na životné prostredie, smernice 2001/42/ES o posudzovaní účinkov určitých plánov a programov na životné prostredie, ako aj smernice 92/43/EHS o ochrane prirodzených biotopov a voľne žijúcich živočíchov a rastlín a smernice 2000/60/ES, ktorou sa stanovuje rámec pôsobnosti pre opatrenia Spoločenstva v oblasti vodného hospodárstva.

(2) Ukladanie rádioaktívneho odpadu v zmysle bodu 1 odporúčania Komisie 2010/635/Euratom z 11. októbra 2010 o uplatňovaní článku 37 Zmluvy o Euratome (Ú. v. EÚ L 279, 23.10.2010, s. 36).

(3) Smernica Rady 96/29/Euratom z 13. mája 1996, ktorá stanovuje základné bezpečnostné normy ochrany zdravia pracovníkov a obyvateľstva pred nebezpečenstvami vznikajúcimi v dôsledku ionizujúceho žiarenia (Ú. v. ES L 159, 29.6.1996, s. 1).

(4) Smernica Rady 2013/59/Euratom z 5. decembra 2013, ktorou sa stanovujú základné bezpečnostné normy ochrany pred nebezpečenstvami vznikajúcimi v dôsledku ionizujúceho žiarenia, a ktorou sa zrušujú smernice 89/618/Euratom, 90/641/Euratom, 96/29/Euratom, 97/43/Euratom a 2003/122/Euratom s účinnosťou od 6. februára 2018 (Ú. v. EÚ L 13, 17.1.2014, s. 1).